Imtella' Jannar 18, 2021 Alexei Navalny li huwa kritiku ewlieni tal-president Russu Vladimir Putin kien arrestat wara li tar lejn Moska mill-Ġermanja, ħames xhur wara li kważi nqatel wara li kien ivvalenat. L-attivista li għandu 44 sena kien arrestat mill-pulizija fit-taqsima tal-kontroll tal-passaporti hekk kif eluf kienu inħabru f'ajruport ieħor biex jilqgħuh iżda t-titjira tiegħu kienet iddevjata apposta minn Berlin mill-awtoritajiet. Il-kremlin tiċħad li kellha xi rwol fl-attentat tal-ivvalenar tiegħu minkejja li Navalny jsostni li kienu huma li vvalenawh, u l-allegazzjonijiet kienu ssostanzjati minn ġurnalisti indipendenti. Il-kelliem għas-sigurtà tal-president Amerikan elett Joe Biden ddeskriva l-arrest fuq Navalni bħala ksur serju tad-drittijiet tal-bniedem u att li jostakola lil dawk li jridu jsemmgħu leħenhom fir-Russja. Anki l-Unjoni Ewropea, ir-Renju Unit u l-komunità internazzjonali kkundannat l-arrest tiegħu u sejħu għall-ħelsien immedjat tiegħu.